HMS Ajax (22)

Ennen sotaa

HMS Ajax rakennettiin Vickers Armstrongin telakalla Barrow-in-Furnessissa, Englannissa, jossa aluksen köli laskettiin 7. helmikuuta 1933. Alus laskettiin vesille 1. maaliskuuta 1934 ja saatiin valmiiksi 12. huhtikuuta 1935. Alukselle oli asennettu SIIIL-tyyppinen katapultti, jonka avulla aluksella palvelleen Royal Air Forcen 443 lentueen kaksi Hawker Ospreytä (K3638 '081' ja K3647 '082') kykenivät toimimaan.
HMS Ajax liitettiin valmistuessaan 8. Risteilijäviirikköön Amerikan ja Länsi-Intian asemalle, kunnes se siirrettiin helmikuussa 1936 3. Risteilijäviirikköön. Alus siirrettiin edelleen jo maaliskuussa 1. Risteilijäviirikköön Välimeren laivastoon, josta se palasi elokuussa 8. Risteilijäviirikköön. Välimerellä aluksella palveleva RAF:n lentue vaihdettiin 718 lentueeksi. Aluksen lentokonekalusto vaihtui maaliskuussa 1938 kahdeksi Fairey Seafoxiksi.
HMS Ajax määrättiin Etelä-Amerikan vesille eteläiselle Atlantille toisen maailmansodan syttyessä syyskuussa 1939.

La Plata -joen suulla

Operoidessaan La Plata -joen edustalla alus pysäytti saksalaiset kauppalaivat Carl Fritzen, Olinda ja Ussukuma. 
Alus oli kommodori Henry Harwoodin Force G:n lippulaiva osaston jahdatessa Admiral Graf Speetä.
Taistelussa La Plata -joen suulla 13. joulukuuta 1939 saksalaiset osuivat Ajaxiin seitsemän kertaa, mutta alus vahingoitti Admiral Graf Speetä enemmän. 
Alus aloitti paluumatkansa 22. tammikuuta Freetownista saattajinaan hävittäjät HMS Hasty ja HMS Hero. Alus oli tämän jälkeen korjattava heinäkuuhun 1940 saakka, minkä aikana sille asennettiin raskaampi katapultti sekä tutka 279.

Välimeri, Kreeta ja Pohjois-Afrikka

HMS Ajax liitettiin palvelukseen palattuaan 7. risteilijäviirikköön Väli­meren laivastoon. Alus kohtasi 12. lokakuuta 1940 vastaisena yönä Passeron niemen edustalla Italian kuninkaallisen laivsaston laivasto-osaston upottaen torpedoveneet Airone ja Ariel sekä vaurioittaen italialaista hävittäjää Artiglierea. HMS Ajaxin tutka sekä apuaseita vaurioitui, ja se oli lähes kuukauden korjattavana ennen paluuta palvelukseen. Korjausten aikana aluksen katapultti poistettiin ja sen tilalle asennettiin neliputkinen kaksi­naulainen ilmatorjuntatykki.
HMS Ajax osallistui Matapanin taisteluun maaliskuussa 1941 ja liittoutuneiden joukkojen evakuointiin Kreikasta huhtikuussa 1941. Kreetan taistelussa alus sai osumia III/Syöksypommitusrykmentti 2:n Ju 87 -syöksypommittajan pommeista, mutta osallistui joukkojen evakuointiin saarelta 29. toukokuuta saakka. Aluksen vauriot eivät kuitenkaan olleet niin pahoja, että se ei olisi kyennyt osallistumaan kesäkuussa Syyrian operaatioon. Alus siirrettiin osaksi Force K:ta Maltalle marraskuussa 1941, mutta vedettiin helmikuussa 1942 pois Maltalta, kun osasto lakkautettiin HMS Neptunen tuhouduttua. Alukselle asennettiin alkuvuodesta kuusi yksiputkista 20 millimetrin ilmatorjuntatykkiä. Alus siirrettiin samalla Englantiin ja Chathamin telakalle korjattavaksi toukokuusta lokakuuhun.
Huollon aikana alukselta poistettiin neliputkinen kaksinaulainen sekä loput katapultin rakenteista sekä puolen tuuman konekiväärit. Alukselle asennettiin kaksi neliputkista kaksinaulaista venekannelle, kolme yksiputkista 20 millimetrin sekä kaksi HACS tulenjohdon etäisyysmittaria alemmalle viestikannelle. Aluksen tutkajärjestelmää päivitettiin lisäämällä tutkat 272, 282 ja 285.

Myöhemmät operaatiot

HMS Ajax palasi palvelukseen 1. tammikuuta 1943 Välimerelle Force Q:hon Bonen niemimaalle.  Alus vaurioitui lähes välittömästi saavuttuaan jälleen lentopommeista, ja se oli korjattavana New Yorkissa 4. maaliskuuta alkaen lokakuuhun 1943.
Aluksen ilmatorjunta-aseistuksena oli huhtikuussa 1944 kaksi neliputkista 40 millimetrin Boforsia ja neljä motorisoitua kaksiputkista 20 millimetrin ilmatorjuntatykkiä.
 
HMS Ajax palasi toukokuussa Välimerelle, mistä se kutsuttiin jo kuukautta myöhemmin kotimaahan. Osasto K:n aluksena se osallistui Normandian maihinnousussa Gold Beachin pommittamiseen. Se oli elokuussa tukemassa maihinnousua Etelä-Ranskaan. Alus operoi myöhemmin syksyllä Aigeanmerellä Ateenan valtauksen ja kommunistien kapinan aikana.
HMS Ajax ei osallistunut juurikaan sodan jälkeiseen palvelukseen, ja se viettikin pääosan ajasta ankkurissa Fal-joella. Alus poistettiin palvelukäytöstä helmikuussa 1948 ja myytiin romuksi 1949. Alus hinattiin 8. marraskuuta pois ankkuripaikaltaan ja se saapui 18. marraskuuta Cashmorelle Newportiin romutettavaksi.